SKRIFTLIG FORESPØRGSEL E-1938/01

af Georg Jarzembowski (PPE-DE) til Kommissionen

(29. juni 2001)

Om: Kontrakt om støttemidler fra PACT-programmet

En tysk virksomhed modtog under referencenummer B2000 B27060 SI12.287878 SubPact 3/2000 Global en støttemiddelkontrakt for med EU-midler fra PACT-programmet at kunne udvikle en 45' Europa-container, der af fagpressen og virksomhederne inden for kombineret transport er blevet modtaget med stor interesse med henblik på anvendelse inden for kombineret transport og efter manges opfattelse er et alternativ ved lastning inden for godstransport.

Efter at der ikke i overensstemmelse med formkravene og inden for fristen blev givet meddelelse om en forsinkelse ved gennemførelse af projektet til Generaldirektoratet for Energi og Transport - Direktion E - på grund af virksomhedens manglende kendskab til de strenge bestemmelser, har Kommissionen opsagt kontrakten om tildeling af støttemidler.

På denne baggrund spørger jeg Kommissionen:

1. Når henses til det meget lovende projekt, er det så ikke muligt alligevel at gennemføre den opsagte støttemiddelkontrakt? Hvis ja, under hvilke betingelser?

2. Hvilke foranstaltninger har Kommissionen truffet med henblik på at undgå at opsige kontrakten, på grund af kontraktpartnerens muligvis uforskyldte eller i hvert fald uagtsomme tilsidesættelse af indberetningsforpligtelserne?

Svar afgivet på Kommissionens vegne af Loyola de Palacio

(6. september 2001)

Kommissionen kan bekræfte, at den den 13. december 2000 undertegnede en støttekontrakt inden for rammerne af PACT-programmet med virksomheden Global Container med henblik på kommerciel indførelse af nye containere på 45 engelske fod. I henhold til betingelserne i kontraktens artikel 2, stk. 2, som Kommissionen og modtageren blev enige om i fællesskab, skulle arbejdet afsluttes den 31. marts 2001.

En måned efter undertegnelse af kontrakten anmodede Global Container om en ændring til kontrakten, idet man påpegede vanskeligheder ved produktion af det nye udstyr. Den ansvarlige projektadministrator inden for PACT-programmet anmodede den 21. februar 2001 skriftligt Global Container om at oplyse flere detaljer vedrørende den ønskede ændring, hvad angår tidsramme og ny arbejdsplan. Global Container svarede ikke, hverken skriftligt eller telefonisk før afslutningsdatoen den 31. marts 2001. I senere korrespondance og telefonisk indrømmede Global Container at den ved en forglemmelse ikke havde svaret Kommissionen.

På grundlag af disse kendsgerninger har Kommissionen følgende svar til det ærede medlem:

- Trods Kommissionens indsats var det ikke muligt at forlænge kontraktvarigheden, da Global Container ikke forelagde de oplysninger, der var blevet anmodet om, før den oprindelige udløbsdato for kontrakten, som var valgt af kontrahenten, dvs. den 31. marts 2001. Global Container erkender i sin fax af 6. april 2001, at den gav Kommissionen de oplysninger, der blev anmodet om, for sent.

- Kommissionen vil dog dække støtteberettigede omkostninger, som Global Container har haft ved udførelse af kontrakten i den periode, der udløber den 31. marts 2001. Sidste udbetaling er undervejs, efter af Kommissionen har accepteret den afsluttende rapport.

- Kommissionen reagerede konstruktivt og betimeligt på anmodningen om en ændring. Naturligvis er det beklageligt for projektet, at Global Container undlod at svare på Kommissionens skrivelse af 21. februar 2001. Kommissionen henleder dog det ærede medlems opmærksomhed på, at et andet igangværende PACT-program også beskæftiger sig med kommerciel indførelse af innovative enheder på 45 fod på markedet. Dette projekt forvaltes af Danube Container Services og vil resultere i værdifulde oplysninger om dette nye udstyr; det følges også med interesse af medierne og af markedet.